31971D0057
L 016/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 13 януари 1971 година
относно реорганизацията на Съвместния център за ядрени изследвания (СИЦ)
(71/57/Евратом)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност за атомна енергия (Евратом), и по-специално член 8 от него;
като взе предвид Договора за създаване на Единен съвет и Единна комисия на Европейските общности, и по-специално член 16 от него;
като взе предвид процедурния правилник на Комисията, и по-специално член 27 от него;
като взе предвид становището на Научния и технически комитет;
като има предвид, че е необходимо да се предвидят организация и правомощия на Съвместния център за ядрени изследвания, подходящи за неговите задачи,
ПРИЕ НАСТОЯЩОТО РЕШЕНИЕ:
Член 1
Съвместният изследователски център (СИЦ) се състои от изследователски организации, основани от Комисията с цел изпълнение на изследователски програми и обучения, както и необходимите спомагателни услуги.
Член 2
Административните органи на Съвместния изследователски център са, както следва:
-
Генерален директор,
-
Главен консултативен комитет,
-
Научен комитет.
Член 3
Съвместният изследователски център е под ръководството на Генерален директор, назначен от Комисията въз основа на договор за срок не по-дълъг от четири години с право на подновяване.
Генералният директор и службите на пряко негово подчинение се установяват в сграда в град Испра.
Генералният директор предприема всички необходими мерки за ефективното функциониране на Съвместния изследователски център в съответствие с действащите регламенти и делегираните му правомощия и в съответствие с долуописаните процедури:
-
той подготвя и представя на Комисията проекти на програми на Съвместния изследователски център, като посочва финансовите аспекти на изпълнението им,
-
в рамките на общия размер на предоставените средства от страна на Съвета за тази цел той преговаря и сключва договори за изследователска дейност, като спазва тарифните правила, определени от Съвета по предложение на Комисията,
-
отговаря за осъществяването на програмите и за финансовото управление,
-
определя вътрешната организация на Съвместния изследователски център, като взима предвид изрично изискванията относно функционалния бюджет;
-
упражнява правомощията на назначаващ орган в съответствие с Правилника за длъжностните лица и условията за работа на другите служители.
Член 4
1. Създава се Главен консултативен комитет на Съвместния изследователски център, състоящ се от представители, назначени от правителствата на държавите-членки, който подпомага Генералния директор. Комитетът изпълнява възложените му отговорности в съответствие с настоящето решение.
Участието на държавите-членки се урежда с Решение на Съвета от 17 декември 1970 г.
Комитетът избира един от своите членове за председател с мандат от две години. Генералният директор на Съвместния изследователски център взима участие в дебатите, но не гласува.
2. Главния консултативен комитет се свиква от неговия председател. Комитетът се свиква също и когато Генералният директор на Съвместния изследователски център или трима от членовете на Комитета поискат това.
Процедурите на Комитета се приемат за валидни единствено когато присъстват две-трети от неговите членове. Становищата се приемат с мнозинство от гласовете на присъстващите членове.
3. От всяко заседание се изготвя обобщен протокол, за който отговорност носи председателят; той включва дадените становища, а в случай когато са проведени консултации с Комитета - изразените гледни точки. Този протокол се предоставя на Комисията и на Съвета.
Член 5
С настоящото решение се създава Научен комитет на Съвместния изследователски център, който подпомага Генералния директор.
Две-трети от състава на Научния комитет се формират от ръководителите на отдели и директори на проекти, а останалата една трета от членовете на научния и технически персонал, избрани от този персонал като негови представители.
Генералният директор на Съвместния изследователски център се консултира по съответния начин с Научния комитет по въпроси от научен и технически характер, свързани с дейността на Съвместният изследователски център. В тази връзка Комитетът участва в изготвянето на проектопрограмите.
Член 6
1. Комисията предоставя на Генералния директор общи насоки относно съдържанието на програмите на Съвместния изследователски център в съответствие с общата политика, приета от Съвета.
2. На тази база Генералният директор, на своя отговорност и след консултиране с Главния консултативен комитет, изготвя проектопрограми за различните области от дейността на Съвместния изследователски център, по които Комитетът дава становище.
3. Комисията проверява предоставените ѝ проектопрограми и становището по тях от страна на Главния консултативен комитет за съответствие с общата политика и финансовото състояние.
Тя приема предложения в съответствие с разпоредбите на Договора и ги представя пред Съвета, като добавя становищата на Главния консултативен съвет и оригинала на проектопрограмите, изготвени от Генералния директор на Съвместният изследователски център, ако първоначалния вариант на тези проекти е бил променен от Комисията.
Член 7
1. Генералният директор отговаря за правилното изпълнение на програмите, изготвени за Съвместния изследователски център. Той ръководи дейността на отделите и службите и по-специално прави избор измежду алтернативни методи за изпълнението на дадена програма.
2. Той предоставя на Комисията пълната информация, от която тя се нуждае за изготвянето на отчетите по член 11 от Договора за Евратом.
3. Генералният директор гарантира по необходимия начин, че последователните програми са координирани надлежно и са взаимосвързани по време на тяхната подготовка и осъществяване с оглед на научната и индустриална инфраструктура на Съвместния изследователски център. Генералният директор осигурява проверката на програмите на всеки две години.
Член 8
Генералният директор информира Главния консултативен комитет относно дейностите на Съвместния изследователски център, и по-специално по отношение на сключените договори от особено значение, политиката за управление на персонала, детайлното развитие на програмата на центъра, както и евентуалните съществени промени във вече одобрени програми. На базата на тази информация Главният консултативен комитет може да предоставя становища на Генералния директор.
Член 9
1. Генералният директор всяка година прави разчет за необходимите средства за осъществяването на програмата, за да могат те да бъдат включени по съответната глава в предварителния проектобюджет на Общностите. Разчетът съдържа прогноза за приходите и разходите, свързани с дейността на Съвместния изследователски център по съответните договори.
Член 6 се прилага, mutatis mutandis, по отношение на изготвянето на предварителни проектобюджети за изследователската дейност.
2. Генералният директор разрешава разходите на СИЦ. Той подписва платежни нареждания и фактури, сключва договори и разрешава парични преводи.
3. Генералният директор изготвя тримесечен финансов отчет за Комисията. В края на финансовата година той предоставя на Комисията отчет за приходите и разходите за съответната финансова година.
4. Комисията назначава служител, отговорен за контрола върху определяне на бюджетни ангажименти и разрешаването на разходите, както и за надзор върху приходите.
5. Комисията назначава счетоводител, който да отговаря за изплащането на разходите и за получаване на приходите, за водене на счетоводството, както и за надеждното съхранение на средствата и ценните книжа.
Член 10
1. Генералният директор има правомощия на назначаващ орган по отношение на служителите с изключение на случаите, определени в членове 90 и 91 от Правилника за длъжностните лица, които са прерогатив на Комисията.
2. По отношение на длъжностните лица и другите служители от степени A 1 и A 2 правомощията по членове 29, 49, 50 и 51 и дял VI от Правилника за длъжностните лица се изпълняват от Комисията по предложение на Генералния директор.
3. Генералният директор, от името на Комисията, предприема всички необходими мерки за гарантиране на безопасността на хората и инсталациите, за които носи отговорност.
Член 11
1. Генералният директор следи за обмена на информация между службите на Комисията и СИЦ, като за тези цели организира периодични срещи, на които присъстват:
-
главният директор или директори на службите на Комисията, които имат отношение към дейността на СИЦ;
-
представителите на отдели на СИЦ;
-
представителите на служителите на СИЦ.
2. Генералният директор изготвя правилник за вътрешната организация на СИЦ след консултиране със служителите на центъра и след получаване на становището от страна на Главния консултативен комитет.
3. Без да се накърняват разпоредбите на Правилника за длъжностните лица, правилата предвиждат по-специално създаването на представителни организации на служителите на ниво СИЦ и, при необходимост, за всяко учреждение и определят условията, при които тези организации участват при формулирането и изпълнението на общата политика за служителите на СИЦ.
Член 12
Настоящото решение се публикува в Официален вестник на Европейските общности.
Съставено в Брюксел на 13 януари 1971 година.